VENDIM
Nr. 47, datë 29.12.2025

PËR FILLIMIN E PROCEDURËS PËR SHQYRTIMIN E APLIKIMIT PËR NDRYSHIMIN E NIVELIT TARIFOR TË SHOQËRISË RAJONALE UJËSJELLËS-KANALIZIME LEZHË SHA

Në mbështetje të neneve 13, 14, 21 dhe 22, të ligjit nr. 8102 datë 28.3.1996, “Për kuadrin rregullator të sektorit të furnizimit me ujë dhe largimit e përpunimit të ujërave të ndotura”, i ndryshuar (ligji nr. 8102); të vendimit të Komisionit Kombëtar Rregullator nr. 539, datë 30.12.2021, “Për miratimin e metodologjisë dhe procedurës për miratimin e tarifave të shërbimeve ujësjellës-kanalizime” (vendimi i KKRR-së nr. 539), i ndryshuar,

KOMISIONI KOMBËTAR RREGULLATOR,

në mbledhjen e datës 29.12.2025, pasi shqyrtoi dokumentacionin e paraqitur nga Drejtoria Tekniko-Ekonomike mbi kërkesën e Shoqërisë Rajonale Ujësjellës-Kanalizime Lezhë sh.a. me objekt “Për miratimin e ndryshimit të nivelit tarifor për shërbimin e furnizimit me ujë dhe largimit të ujërave të ndotura”, si dhe të akteve të tjera shtesë të paraqitura nga kjo shoqëri,

KONSTATOI SE:

1. Komisioni Kombëtar Rregullator (KKRR) me vendimin nr. 579, datë 2.12.2022, “Për licencimin e Shoqërisë Rajonale Ujësjellës-Kanalizime Lezhë sh.a.” ka licencuar Shoqërinë Rajonale Ujësjellës-Kanalizime Lezhë sh.a. për ushtrimin e veprimtarisë së grumbullimit dhe shpërndarjes së ujit për konsum publik dhe largimin e përpunimin e ujërave të ndotura.
2. Në zbatim të metodologjisë dhe procedurës për miratimin e tarifave, me shkresën nr. 556 prot., datë 26.6.2025, me lëndë “Kërkesë për nivelin tarifor për shërbimin e furnizimit me ujë të pijshëm dhe largimin e ujërave të ndotura për vitin 2026”, protokolluar me tonën nr. 358, datë 30.6.2025, Shoqëria Rajonale Ujësjellës-Kanalizime Lezhë sh.a. ka aplikuar pranë ERRU-së për miratimin e nivelit të ri tarifor për shërbimin e furnizimit me ujë dhe largimit të ujërave të ndotura.
3. Në vijim të procesit të plotësimit të dokumentacionit, me kërkesë të palës kërkuese, me vendimin nr. 21, datë 14.7.2025, Komisioni Kombëtar Rregullator ka vendosur shtyrjen e afatit për paraqitjen e dokumentacionit të plotë të aplikimit për nivel të ri tarifor për Shoqërinë Rajonale Ujësjellës-Kanalizime Lezhë sh.a. deri në datë 30 shtator 2025. 
4. Në bazë të një kërkese tjetër të Shoqërisë Rajonale Ujësjellës-Kanalizime Lezhë sh.a. “Për shtyrje afati të plotësimit të dokumentacionit sipas metodologjisë së vendosjes së tarifave dhe modelit të aplikimit me periudhën 5 vjeçare”, me vendimin nr. 31, datë 13.10.2025, Komisioni Kombëtar Rregullator ka vendosur shtyrjen e afatit për paraqitjen e dokumentacionit të plotë të aplikimit për nivel të ri tarifor për Shoqërinë Rajonale Ujësjellës-Kanalizime Lezhë sh.a. deri në datën 3 dhjetor 2025.
5. Në përfundim të këtij afati, Shoqëria Rajonale Ujësjellës-Kanalizime Lezhë sh.a. nuk arriti të plotësonte dokumentacionin e plotë të aplikimit për nivel të ri tarifor brenda afatit, konkretisht nuk është paraqitur vetëm mendimi i Këshillit Bashkiak Lezhë.
6. Me vendimin me nr. 40, datë 11.12.2025, Komisioni Kombëtar Rregullator vendosi refuzimin e aplikimit për nivel të ri tarifor për Shoqërinë Rajonale Ujësjellës-Kanalizime Lezhë sh.a.
7. Komisioni Kombëtar Rregullator, me vendimin nr. 41, datë 11.12.2025, “Për një ndryshim në vendimin e Komisionit Kombëtar Rregullator nr. 7, datë 6.3.2024, ‘Për miratimin e tarifave të shërbimit të furnizimit me ujë dhe largimit të ujërave të ndotura për Shoqërinë Rajonale Ujësjellës-Kanalizime Lezhë sh.a.’” vendosi shtyrjen e afatit të vlefshmërisë së tarifave deri më datë 31.12.2026.
8. Në datën 23.12.2025, Shoqëria Rajonale Ujësjellës-Kanalizime Lezhë sh.a. ka paraqitur pranë ERRU-së mendimin e pushtetit vendor, i shprehur me vendimin e Këshillit Bashkiak Lezhë me nr. 115, datë 15.12.2025, “Për lënien në fuqi të tarifave ekzistuese të ujit të pijshëm”.
[bookmark: _GoBack]9. Komisioni Kombëtar Rregullator, me vendim nr. 45, datë 29.12.2025, ka rishikuar kryesisht vendimin nr. 40, datë 11.12.2025, “Për refuzimin e aplikimit të Shoqërisë Rajonale Ujësjellës-Kanalizime Lezhë sh.a. për nivel të ri tarifor”, duke vendosur anulimin e tij dhe vazhdimin e procedurave administrative për shqyrtimin e kërkesës së SHRUK Lezhë për nivel të ri tarifor. 
10. Komisioni Kombëtar Rregullator mori në shqyrtim kryesisht rishikimin e vendimit nr. 41, datë 11.12.2025 dhe me vendim nr. 46, datë 29.12.2025, vendosi shfuqizimin e saj, me qëllim vazhdimin e procedurave administrative për shqyrtimin e kërkesës të paraqitur nga Shoqëria Rajonale Ujësjellës-Kanalizime Lezhë sh.a.
11. Në zbatim të pikës 1, të nenit 10, të “Metodologjisë dhe procedurës për miratimin e tarifave të shërbimeve ujësjellës-kanalizime”, Shoqëria Rajonale UK Lezhë sh.a., në aplikimin për ndryshim të nivelit tarifor, ka paraqitur dokumentacionin e mëposhtëm:
a) kërkesa zyrtare drejtuar ERRU-së për ndryshimin e tarifave për shërbimet ujësjellës, kanalizime dhe ITUN;
b) pasqyrat financiare të vitit paraardhës certifikuar nga një ekspert kontabël i autorizuar;
c) planin e biznesit 5-vjeçar i cili do të hartohet në përputhje me formatin e aprovuar në këtë metodologji nga ERRU-je, që është i detyrueshëm vetëm për grupin e shoqërive që tentojnë të mbulojnë 100% të kostove totale;
d) modeli i aplikimit për nivelin e ri tarifor. Të gjitha tabelat e modelit paraqiten të printuara dhe të firmosura nga shoqëria dhe sipas formatit excel të miratuar nga ERRU-ja;
e) organigramë dhe përshkrimet e punës së stafit sipas pozicionit të tyre;
f) aktmarrëveshjet e kredisë midis shoqërisë dhe institucioneve kredidhënëse, në rast se shoqëria është financuar me hua dhe skema e planit mujor të shlyerjeve gjatë viteve të kaluara dhe viteve të ardhshme;
g) mendimin e pushtetit vendor për tarifat e propozuara të shprehura në vendimin përkatës dhe konfirmuar nga prefekti i qarkut për legjitimitetin e tij;
h) vendimi i Këshillit të Administrimit për miratimin e tarifave të propozuara;
i) procesverbali i seancave dëgjimore me publikun sipas formatit të përcaktuar nga ERRU-ja;
j) subvencionet e përfituara nga operatori dhe ato të nevojshme gjatë periudhës rregullatore të tarifave të propozuara;
k) lejet ose autorizimet për përdorimin e ujit për shoqëritë UK lëshuar nga Këshilli i Basenit Ujor të shoqëruara me marrëveshjen ndërmjet shoqërisë UK dhe KBU për pagesën e tarifave për përdorimin e ujit;
l) raport i detajuar për gjendjen teknike të sistemeve të furnizimit me ujë dhe kanalizimeve të ujërave të ndotura, në të cilën të përshkruhet inventari i aseteve në përdorim të shoqërisë me të dhëna teknike (përmasat, lloji i materialit, vitit të instalimit/ndërtimit), përfshirë dhe prioritetet për zëvendësimin e tyre. Ky material do të hartohet sipas formatit të përcaktuar nga ERRU-ja;
m) relacion analitik ekonomik për vitin paraardhës, si dhe për periudhën rregullatore që kërkohet ndryshimi i tarifave, në të cilën shprehet qartë justifikimi dhe argumentet përkatëse, dhe objektivat e shoqërisë për përmirësimin e treguesve të punës;
n) në rast se shoqëria aplikon për tarifë shitjeje uji me shumicë, në kërkesën e saj për tarifa duhet të paraqesë: relacion teknik dhe ekonomik me llogaritjet e tarifës së shitjes së ujit me shumicë, miratimin e tarifës së kërkuar nga organet drejtuese, si dhe aktmarrëveshjet midis palëve shitës-blerëse;
o) të ketë shlyer detyrimet për pagesën rregullatore sipas kontratës së nënshkruar midis ERRU-së dhe shoqërisë, dhe në rast të detyrimeve të prapambetura të ketë shlyer sipas marrëveshjes së nënshkruar mes tyre për shlyerjen me këste të tyre;
p) deklarata për vërtetësinë dhe saktësinë e të dhënave sipas nenit 26 dhe nenit 46 të kësaj metodologjie.
12. Dokumentacioni i paraqitur nga Shoqëria Rajonale UK Lezhë sh.a. është plotësuar sipas parashikimeve të pikës 1, të nenit 10, të “Metodologjisë dhe procedurës për miratimin e tarifave të shërbimeve ujësjellës-kanalizime”.
Për gjithë sa më sipër, Komisioni Kombëtar Rregullator vlerësoi nevojën e rregullimit të nivelit tarifor të kësaj shoqërie sipas periudhave rregullatore dhe pasi arriti në përfundimin se aplikimi i Shoqërisë Rajonale UK Lezhë është i bazuar ligjërisht dhe ka plotësuar të gjithë dokumentacionin e duhur të parashikuar në vendimin e KKRR-së nr. 539, datë 30.12.2021, dhe kuadrin rregullator në fuqi, 

VENDOSI:

1. Fillimin e procedurës për shqyrtimin e aplikimit të Shoqërisë Rajonale Ujësjellës-Kanalizime Lezhë sh.a. për miratimin e ndryshimit të nivelit tarifor për shërbimet ujësjellës-kanalizime.
2. Aplikimin e tarifave ekzistuese të shërbimit të furnizimit me ujë dhe largimit të ujërave të ndotura nga ana e Shoqërisë Rajonale Ujësjellës-Kanalizime Lezhë sh.a. deri në miratimin e tarifave të reja.
3. Ngarkohet Drejtoria Tekniko-Ekonomike për njoftimin e Shoqërisë Rajonale Ujësjellës-Kanalizime Lezhë sh.a. për marrjen e këtij vendimi.
Ky vendim hyn në fuqi menjëherë.
Ky vendim publikohet në Fletoren Zyrtare.

KRYETAR
Gerta Lubonja


